b'\n_START_ARTICLE_\nUkana\n_START_SECTION_\nZgodba\n_START_PARAGRAPH_\nTo knjigo posve\xc4\x8dam mrtvim in \xc5\xbeivim borcem_NEWLINE__NEWLINE_XXXI. divizije NOV in POJ in \xc4\x8dlanom_NEWLINE__NEWLINE_VOS za Primorsko in Gorenjsko, ki so s svojo_NEWLINE__NEWLINE_krvjo napisali neizbrisno stran zgodovine slovenskega_NEWLINE__NEWLINE_naroda in pokazali pot v svetlo_NEWLINE__NEWLINE_\xc4\x8dlove\xc5\xa1ko prihodnost._NEWLINE__NEWLINE_(pisateljevo posvetilo)_NEWLINE_Zgodba se dogaja v \xc4\x8dasu 2. svetovne vojne na Slovenskem. Pripoveduje o lepi mladenki Ani, ki hodi v nem\xc5\xa1ko obve\xc5\xa1\xc4\x8devalno \xc5\xa1olo, v katero je pri\xc5\xa1la po zaslugi matere, ki se proglasi za Nemko. Ima tudi mlaj\xc5\xa1o sestro Melito, ki hodi v gimnazijo, pozneje pa dela za neko partizansko patruljo._NEWLINE_Ko se Ana nekega dne vrne iz \xc5\xa1ole, ji je mati pove, da ji je priskrbela dobro slu\xc5\xbebo, \xc5\xa1la naj bi za tolma\xc4\x8dko v nem\xc5\xa1ki urad. Tako mora iti za nekaj mesecev v Nem\xc4\x8dijo, njen odhod pa si vsak razlaga po svoje. V resnici gre Ana v \xc5\xa1olo za nem\xc5\xa1ke vohune. V \xc5\xa1oli spozna majorja Helmuta Wolfa, ki se zaljubi vanjo. Najprej za\xc4\x8dne delati kot kurirka. Takrat se zanjo zopet za\xc4\x8dne zanimati nek Bogdan, katerega je spoznala na Univerzi in jo je od njunega prvega sre\xc4\x8danja naprej ves \xc4\x8das zalezoval. Na samem za\xc4\x8detku pove, da se je preimenoval v Valjhuna._NEWLINE_Nekega dne Wolf Ano po\xc5\xa1lje v partizansko brigado alpske cone in ji da listek na katerem je delno \xc5\xa1ifrirana koda. Njeno ilegalno ime naj bi bilo Helga. V brigadi spozna mitraljezca Primo\xc5\xbea, s katerim se zaljubita._NEWLINE_Medtem ko je Ana v brigadi, Bogdan v zapor odpelje njeno sestro Melito, ki no\xc4\x8de povedati, kam je od\xc5\xa1la Ana. Melita po kon\xc4\x8dani gimnaziji postane \xc4\x8detna voditeljica - skojevka, kjer se zaljubi v Bliska, ki ga spoznala med \xc5\xa1olanjem, ko ta po srednjih \xc5\xa1olah deli letake. Tam ga opazijo Nemci, Blisk enega celo ubije, nato pa se skrije pri Meliti, pomaga jima pa tudi Ana. Ana nekaj \xc4\x8dasa izdaja partizane Nemcem, vendar kaj kmalu s tem preneha, ker ji je v\xc5\xa1e\xc4\x8d, kako si partizani pomagajo med sabo, delno pa tudi zaradi tega, ker se zaljubi v Primo\xc5\xbea. Po pol leta se \xc5\xbee po\xc4\x8duti, kot da je njihova, vendar jo je nekaj \xc4\x8dasa tudi strah, da ne bi kdo izvedel, da je vohunka. Major Wolf ji namre\xc4\x8d po\xc5\xa1ilja kode, na katere mora odgovarjati in zato v\xc4\x8dasih za nekaj \xc4\x8dasa izginiti iz brigade. Zaradi nenavadnih izginevanj jo za\xc4\x8dnejo sumiti, da dela za Nemce, a Ana kmalu neha odgovarjati na Wolfova pisma. Major Wolf zaradi tega po\xc5\xa1lje Bogdana - Valjhuna, da bi jo ugrabil. Ko ji Wolf zadnji\xc4\x8d po\xc5\xa1lje kodo, z njo pa tudi strup, ji zada nalogo, da zastrupi vse vojake v njeni brigadi. Takrat Ana pove Primo\xc5\xbeu, da je do nedavnega delala za Nemce. Roti ga, da ji odpusti, kar Primo\xc5\xbe tudi naredi, vendar ji obenem pove, da jo bo razkril tudi ostalim v brigadi in da bodo oni odlo\xc4\x8dali o njeni nadaljnji usodi. Ana in Primo\xc5\xbe se mo\xc4\x8dno zbli\xc5\xbeata, Ana mu zaupa, da bi zelo rada rodila njegovega otroka. Preden ugotovi, da je res nose\xc4\x8da, Nemci ranijo Primo\xc5\xbea, ki nato kar nekaj \xc4\x8dasa okreva. Za nose\xc4\x8dnost takrat pove njunemu najbolj\xc5\xa1emu prijatelju Vojku._NEWLINE_Bogdan ugrabi Ano, v zaporu se znova sre\xc4\x8da z majorjem Wolfom, ki ji zaupa, da jo lahko sam odpelje na svobodo. Stotnik ji dovoli, da Primo\xc5\xbeu napi\xc5\xa1e pismo, ki mu ga Ana na njegovo pro\xc5\xa1njo tudi prebere. Wolf jo zatem res izpusti, kar ostalim vojakom v brigadi tudi pove. Vojaki so sumni\xc4\x8davi, kako to, da jo je spustil na svobodo, ne da bi karkoli zahteval od nje. V visoki nose\xc4\x8dnosti Ana za\xc4\x8dne obiskovati otroke v bli\xc5\xbenji \xc5\xa1oli. To po\xc4\x8dne dokler ne zapade sneg. Ana rodi, kmalu zatem jih napadejo belogardisti. Pozneje za\xc4\x8dne Ana spet delati za partizane, vendar jo kmalu odpeljejo gestapovci. Ani Travnikarjevi re\xc4\x8deta, naj otroka pusti pri njiju, da bosta onidve poskrbeli zanj. Nemci medtem zbombardirajo bolnico Franja, ker jim je umirajo\xc4\x8di partizan izdal njeno lokacijo. Ana zadnji\xc4\x8d vidi majorja Wolfa in ga vpra\xc5\xa1a, kako je njena mati. Odgovori ji, da je dobro in jo \xc5\xa1e zadnji\xc4\x8d re\xc5\xa1i iz ujetni\xc5\xa1tva. Ob koncu vojne Ana in Tinka zagledata usta\xc5\xa1e, kako ob begu ustrelijo Ano v prsi, ki kmalu zatem umre.\n_START_SECTION_\nKritika\n_START_PARAGRAPH_\nRazmerje med dokumentarnostjo, se pravi med avtenti\xc4\x8dnim poro\xc4\x8danjem o resni\xc4\x8dnem dogajanju in fantazijskim oblikovanjem, kar naj bi pomenilo iskanje in ustvarjanje prepri\xc4\x8dljivih situacij z umetni\xc5\xa1ko simbolnostjo, se nagiba v slovenski vojni prozi, se pravi v pripovedni\xc5\xa1tvu, ki prikazuje partizansko vojskovanje, revolucijo v dru\xc5\xbebi in ljudeh, zdaj pretirano na eno, zdaj pretirano na drugo stran. Ve\xc4\x8dinoma prevladuje v tej literarni zvrsti osebno izpovedni dokument, ki mu ne manjka \xc4\x8dlove\xc5\xa1ke pretresljivosti in resni\xc4\x8dne do\xc5\xbeivljajske osnove. V romanu Ukana so namre\xc4\x8d podane \xc5\xa1tevilne, prav anatomske raz\xc4\x8dlenitve nasilnega umiranja: streljanje talcev, ubijanje v spopadu, stra\xc5\xa1ni poboj ob zahrbtnem napadu na Drenov bataljon v hotelu Lovec na Pokljuki, v tem primeru metanje ranjenih v ogenj, potem precizni streli na oddaljene posameznike, zahrbtni napad na partijske te\xc4\x8dajnike v Cerknem (6. februarja 1944), likvidacija izdajalcev ob breznu, ustrelitev treh borcev pred brigado, ker so na stra\xc5\xbei zaspali in pustili Nemcem mitraljez, in nazadnje, kako doma\xc4\x8din, izdajalec ustreli svojega tovari\xc5\xa1a, da bi si re\xc5\xa1il \xc5\xbeivljenje (Blaj ustreli Repnika v idrijskem zaporu po ukazu majorja Wolfa). Roman je napisan s temeljitim poznavanjem tako nem\xc5\xa1ke kot partizanske strategije na tem posebnem podro\xc4\x8dju; v cini\xc4\x8dnih sekvencah majorja Wolfa odmeva nekaj nacisti\xc4\x8dno dopolnjenega machiavellizma, tu in tam so parafrazirane tudi misli nekaterih filozofov, Nietzschejeva poglavja o dr\xc5\xbeavi pa v zvezi z Wolfom avtor tudi citira. Glede na vse to je v romanu marsikaj eklekti\xc4\x8dnega, vendar vse zelo spretno porabljeno in organsko prepleteno med seboj. (Sodobnost,1963-, 1967, 15/1)_NEWLINE__NEWLINE_Roman obravnava spopad med narodnoosvobodilnimi silami v zahodni Sloveniji, ki jih predstavljajo enote IX. korpusa NOV in POJ, njegove 31. (Triglavske) divizije in posebej \xc5\xa1e udarne brigade Franceta Pre\xc5\xa1erna ter pokrajinskega vodstva varnostnoobve\xc5\xa1\xc4\x8devalne slu\xc5\xbebe z nem\xc5\xa1kim okupatorjem, ki ga predstavlja poveljstvo \xc5\xa1taba za uni\xc4\x8devanje band ter poveljstvo varnostne slu\xc5\xbebe in varnostne policije (gestapo), vklju\xc4\x8dno z belogardisti\xc4\x8dnim vodstvom in \xc4\x8detni\xc5\xa1kimi enotami. Zgodba se dogaja v \xc4\x8dasu, ko kapitulira Italija - septembra 1943, do zaklju\xc4\x8dnih bojev za osvoboditev Trsta in slovenske Koro\xc5\xa1ke. Z epilogom pa se kon\xc4\x8duje v letu 1947.'